Tutu lê vir tweede dag in staatsieDraers dra die kis met die oorskot van aartsbiskop Desmond Tutu by die St. George-katedraal in Kaapstad (31 Desember 2021) (Foto: Gianluigi Guercia/AFP) Die liggaam van aartsbiskop Desmond Tutu lê Vrydag vir ŉ tweede dag in staatsie sodat Suid-Afrikaners op die vooraand van sy begrafnis finaal van hom kan afskeid neem. ŉ Kerk-musiekgroep, wat ŉ voorskoolse trompetspeler insluit, het buite die St. George-katedraal in Kaapstad opgetree waar die kis van dennehout met Tutu se liggaam gebring is. Tutu se opvolger, Thabo Makgoba, het ŉ kelk wierook oor die kis geswaai voor die draers, wat Anglikaanse predikante insluit, die kis uit ŉ silwerkleurige Mercedes-Benz-lykswa gedra het. Hulle het stadig die trappe uitgeklim na die katedraal waar Tutu vir ŉ dekade lank gepreek het. Lede van Tutu se familie het mekaar omhels en mekaar voor die kerk getroos waar die liggaam omstreeks 08:10 opgedaag het. Die anti-apartheidsaktivis is Sondag in die ouderdom van 90 in sy slaap oorlede. Hy sal veras word en sy as sal oor die naweek begrawe word. Net minder as 2 000 gewone Suid-Afrikaners van alle rasse en ouderdomme het Donderdag by Suider-Afrika se oudste katedraal langs die kis verbygestap. Ná ŉ privaat verassing sal Tutu se as in die katedraal begrawe word. Die klokke van die kerk lui sedert Maandag elke dag om 12:00 vir 10 minute lank. Tutu het in 1996 ná 10 jaar as aartsbiskop afgetree en was voorsitter van die Waarheid- en Versoeningskommissie. Hy het jare lank met prostaatkanker gesukkel. Hy word oorleef deur sy vrou Leah en vier kinders, asook verskeie kleinkinders en agterkleinkinders. Verskeie strate in Kaapstad se middestad is gesluit.